Broj: 711-I-405-M-16/21-02-8

Zagreb, 19. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), ), **na zahtjev Marina Škibole, zastupnika u Hrvatskom saboru do 22. srpnja 2020.g.,** za davanjem mišljenja Povjerenstva, na 116. sjednici, održanoj 19. veljače 2021.g., daje sljedeće

**MIŠLJENJE**

**I**. **Sukladno odredbama ZSSI-a nema zapreke da dužnosnik Marin Škibola, zastupnik u Hrvatskom saboru do 22. srpnja 2020.g., u razdoblju od godine dana nakon prestanka obnašanja navedene dužnosti, u kojem prima naknadu sukladno odredbama Zakona** **o pravima i dužnostima zastupnika u Hrvatskom saboru, obavlja poslove za privatni poslovni subjekt registriran za obavljanje edukacijske djelatnosti te za navedeno prima naknadu, neovisno o visini iste.**

**II.** **Na temelju članka 8. i 9. ZSSI-a, u vezi s člankom 20. stavkom 3. ZSSI-a, dužnosnik Marin Škibola obvezan je u izvješću o imovinskom stanju koje će podnijeti protekom 12 mjeseci od prestanka obnašanja dužnosti, navesti prihode ostavrene obavljanjem poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je Marin Škibola, zastupnik u Hrvatskome saboru do 22. srpnja 2020.g. U knjigama ulazne pošte zahtjev je zaprimljen pod poslovnim brojem 711-U-629-M-16/21-01-1, dana 15. veljače 2021.g., povodom kojeg se vodi predmet broj M-16/21.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da je Marin Škibola obnašao dužnost zastupnika u Hrvatskom saboru do 22. srpnja 2020.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da je rješenjem Odbora za izbor, imenovanje i upraven poslove Hrvatskoga sabora ostvario pravo na naknadu plaće nakon prestanka obnašanja zastupničke dužnosti. Dužnosnik od Povjerenstva traži mišljenje može li uz navedenu naknadu plaće primati i honorar privatne tvrtke registrirane za edukacijsku djelatnost i do kojeg iznosa.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Člankom 20. ZSSI-a propisano je trajanje obveza i ograničenja iz ZSSI-a nakon prestanka dužnosti te je stavkom 3. toga članka propisano da obveze koje za dužnosnike proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 5. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14. i 44/17.) propisano je da zastupnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja zastupničke dužnosti, pravo na naknadu u visini plaće koju ostvaruje zastupnik na toj dužnosti, a sljedećih šest mjeseci pravo na naknadu u visini 50% plaće koju ostvaruje zastupnik na toj dužnosti.

Povjerenstvo obrazlaže da odredbom članka 20. stavka 4. ZSSI-a, kojom je propisano koje se odredbe ZSSI-a primjenjuju na dužnosnike još dvanaest mjeseci nakon prestanka obnašanja dužnosti, nije obuhvaćen članak 13. toga Zakona.

Slijedom navedenoga, odredbe članka 13. ZSSI-a kojima su propisana ograničenja vezana za obavljanje drugih poslova dužnosnika, obvezuju dužnosnike samo za vrijeme trajanja mandata, a ne i u razdoblju od dvanaest mjeseci nakon prestanka obnašanja dužnosti. Stoga nema zapreke da dužnosnik Marin Škibola, nakon prestanka obnašanja dužnosti zastupnika u Hrvatskom saboru, obavlja druge poslove za privatne pravne subjekte te za navedeno prima naknadu, neovisno o iznosu naknade.

Povjerenstvo također upućuje dužnosnika na odredbu članka 5. Zakona o pravima i dužnostima zastupnika u Hrvatskom saboru koja propisuje da u slučaju stupanja u radni odnos i početka ostvarivanja plaće po drugoj osnovi, dužnosniku prestaje pravo na naknadu koju ostvaruje sukladno odredbama toga Zakona.

 S obzirom da se odredbe članka 8. i 9. ZSSI-a kojima je propisana obveza podnošenja izvješća o imovinskom stanju dužnosnika primjenjuju još dvanaest mjeseci nakon prestanka obnašanja dužnosti, Povjerenstvo ukazuje dužnosniku da prihode stečene obavljanjem poslova u navedenom razdoblju navede u izvješću o imovinskom stanju koje će podnijeti protekom 12 mjeseci od prestanka obnašanja dužnosti.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnik Marin Škibola, elektronička dostava

2.Objava na internetskoj stranici Povjerenstva

3.Pismohrana